Broj: 711-I-805-P-332-18/20-09-19

Zagreb, 22. svibnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19, u daljnjem tekstu: ZSSI), **u predmetu dužnosnika Ante Kovača,** **općinskog načelnika Općine Plitvička Jezera,** na 86. sjednici, održanoj 22. svibnja 2020.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Ante Kovača, općinskog načelnika Općine Plitvička Jezera, zbog moguće povrede članka 15. stavka 2. ZSSI-a, koja proizlazi iz okolnosti da je dužnosnik dana 25. siječnja 2018.g.. kao Skupština trgovačkog društva Vodovod Korenica d.o.o. donio odluku o imenovanju članova Nadzornog odbora, a 24. siječnja 2019.g. odluku o imenovanju člana Uprave-Direktora tog trgovačkog društva, bez prijedloga Općinskog vijeća Općine Plitvička Jezera kao i da je dana 8. kolovoza 2017.g., kao Skupština trgovačkog društva KOMUNALAC d.o.o., donio odluku o imenovanju članova Nadzornog odbora, dana 24. studenog 2017.g. odluku o imenovanju člana Uprave-Direktora i dana 30. srpnja 2018.g. člana Uprave-Direktora tog trgovačkog društva bez prijedloga Općinskog vijeća Općine Plitvička Jezera.**
2. **Poziva se dužnosnik Ante Kovač da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu istog Zakona. Uvidom u Registar dužnosnika Povjerenstvo je utvrdilo da Ante Kovač obnaša dužnost općinskog načelnika Općine Plitvička Jezera od 9. lipnja 2017.g. Stoga je Ante Kovač, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Naprotiv, sukladno članku 39. stavku 2. ZSSI-a, Povjerenstvo obvezno pokreće postupak iz svoje nadležnosti na osobni zahtjev dužnosnika.

Povjerenstvo je dana 23. listopada 2018.g. zaprimilo anonimnu prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-3030-P-332/18-01-4, povodom koje se vodi predmet broj P-332/18. U navedenoj prijavi prijavitelj u bitnom navodi da načelnik Općine Plitvička Jezera sam čini Skupštinu trgovačkih društava Komunalac d.o.o. i Vodovod Korenica d.o.o. te da sam imenuje direktore i Nadzorne odbore u oba društva kao i da prihvaća prijedloge Uprava društava među kojima je i cjenik usluga. U prijavi se navodi i da dužnosnik nalaže poslove koje društva trebaju odraditi te da predlaže Općinskom vijeću donošenje proračuna. Nadalje, podnositelj ističe kako je u posljednje vrijeme na prijedlog načelnika Općinsko vijeće donijelo dvije odluke o dizanju kredita za društvo Komunalac d.o.o. u vrijednosti od oko dva milijuna kuna bez suglasnosti Ministarstva financija, a da je nedavno vijeće dalo suglasnost i za izvansudsku nagodbu između Komunalca i Vodovoda bez da se zna o čemu se radi.

Člankom 15. stavkom 1. ZSSI-a propisano je da članove upravnih tijela i nadzornih odbora trgovačkih društava u kojima Republika Hrvatska ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva Vlada Republike Hrvatske.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Povjerenstvo je radi provjere točnosti saznanja koja proizlaze iz navoda u prijavi izvršilo uvid u javno dostupne podatke sudskog registra te je zatražilo dostavu podataka od nadležnih tijela javne vlasti i predmetnih trgovačkih društava.

Povjerenstvo je izvršilo uvid u povijesni izvadak iz sudskog registra Trgovačkog suda u Rijeci te utvrdilo da je pod matičnim brojem subjekta: 040325751, OIB: 85899000581 upisano trgovačko društvo Vodovod Korenica d.o.o. Osnivač predmetnog društva je Općina Plitvička Jezera. Utvrđeno je da su članovi Nadzornog odbora temeljem odluke od 25. siječnja 2018.g. Marko Maračić, Renato Skender i Radmila Đević Ličina, a da je direktor društva temeljem odluke od 24. siječnja 2019.g. Ana Rapo. Nadalje, Povjerenstvo je uvidom u povijesni izvadak sudskog registra Trgovačkog suda u Rijeci utvrdilo da je pod matičnim brojem subjekta: 060042956, OIB: 35080102633 upisano trgovačko društvo KOMUNALAC d.o.o. Osnivač predmetnog društva je Općina Plitvička Jezera. Utvrđeno je da su članovi Nadzornog odbora temeljem odluke od 8. kolovoza 2017.g. Marinko Domić, Milan Čorak i Josip Petrović, da je temeljem odluke od 24. studenog 2017.g. direktor društva bio Mislav Orešković dok je od dana 2. kolovoza 2018.g. to Damir Jakšić.

 Povjerenstvo je s obzirom na prikupljene podatke, a radi provjere osnovanosti i vjerodostojnosti navoda iz anonimne prijave te utvrđivanja postoje li okolnosti koje ukazuju na moguću povredu odredbi ZSSI-a od društva Vodovod Korenica d.o.o. i KOMUNALAC d.o.o te od Općinskog vijeća Općine Plitvička Jezera zatražilo relevantne podatke i dokumentaciju.

 Društvo Vodovod Korenica d.o.o. je dana 6. studenog 2019.g. odgovorilo na traženje Povjerenstva dostavom podatka da funkciju Skupštine društva obnaša općinski načelnik Ante Kovač od kada je postao načelnikom, sve sukladno članku 18. Izjave o Osnivanju koja je dostavljena u prilogu dopisa. U prilogu dopisa također je dostavljena i Izmjena izjave o osnivanju te Izjava o osnivanju od 9. studenog 2017.g. kojom je osnovan Nadzorni odbor unutar društva, Odluka Skupštine društva Vodovod Korenica d.o.o. od 25. siječnja 2018.g. kojom se imenuje Nadzorni odbor društva, Odluka o opozivu člana Uprave – Direkora društva Hrvoja Kukuruzovića te Odluka o imenovanju člana Uprave-Direktora društva Ane Rapo, obje od 24. siječnja 2019.g.

 Uvidom u dostavljenu Izjavu o osnivanju trgovačkog društva od 16. travnja 2014.g. utvrđeno je da je člankom 2. Izjave propisano je da je osnivač i jedini član društva Općina Plitvička jezera, OIB: 58932233075, sa sjedištem u Korenici Trg Svetog Jurja br. 6, koju zastupa načelnik. Nadalje člankom 18. predmetne Izjave propisano je da Skupštinu društva čini osnivač društva zastupan po načelniku Općine Plitvička Jezera, odnosno osobi koju imenuje načelnik Općine Plitvička Jezera. Stavkom 2. propisano je da iznimno od odredbi prethodnog stavka sve ovlasti Skupštine u postupku osnivanja i registracije društva obavlja načelnik Općine Plitvička Jezera.

Uvidom u Zapisnik Odluke o izmjeni Izjave o osnivanju od 16. travnja 2014.g. utvrđeno je da se Izjava o osnivanju mijenja na način da se u društvu ustanovljuje Nadzorni odbor i prokura te se u cijelosti mijenja ranija Izjava o osnivanju novom Izjavom o osnivanju. Člankom 11. Izjave o osnivanju od 9. studenog 2017.g. propisano je da su organi društva Uprava, Nadzorni odbor i Skupština. Člankom 12. propisano je da se Uprava društva sastoji od jednog člana-direktora društva. Uprava društva imenuje se i opoziva odlukom Skupštine društva i to većinom glasova svih članova Skupštine. Skupština društva može u svako doba opozvati Upravu društva svojom odlukom. Člankom 19. propisano je da je Nadzorni odbor sastavljen od tri člana. Člankom 27. propisano je da je Skupština društva odlučuje o dugoročnom planu poslovanja i razvoju društva investicijskim planovima te o godišnjem planu poslovanja, financijskim izvješćima, uporabi dobiti i pokrivanju gubitaka, imenovanju i opozivu Uprave, imenovanju i opozivu Nadzornog odbora, imenovanju revizora, promjeni tvrtke i sjedišta društva, promjeni i dopuni djelatnosti društva, pripajanju, spajanju, podjeli i preoblikovanju društva, prestanku društva i imenovanju likvidatora, izmjenama i dopunama Odluke o osnivanju društva, osnivanju trgovačkih društava i podružnica, smanjenju i povećanju temeljnog kapitala te da daje suglasnost na odluke uprave društva o sklapanju ugovora o bankovnim garancijama, te kupnji i prodaji nekretnina ili pokretnina vrijednosti veće od 20.000,00 kuna.

Uvidom u odluku o imenovanju članova Nadzornog odbora Vodovod Korenica d.o.o. od 25. siječnja 2018.g. utvrđeno je da su sukladno članku 441. Zakona o trgovačkim društvima („Narodne novine“. Broj 111/93, 34/99, 121/99, 52/00, 118/03, 107/07, 146/08, 137/09, 125/11, 152/11, 111/12, 68/13 i 110/15, dalje u tekstu: ZTD) te članku 27. Izjave o osnivanju društva Vodovod Korenica d.o.o. u Nadzorni odbor na razdoblje od dvije godine imenovani Marko Maračić, Renato Skender i Radmila Đević. Navedenu odluku kao Skupština društva potpisao je Ante Kovač.

Uvidom u odluku o opozivu člana Uprave-Direktora društva od 24. siječnja 2019.g. utvrđeno je da je, sukladno članku 424. stavku 1. i članku 441. stavku 1. točki 3. ZTD-a te članku 12. i 17. Izjave o osnivanju društva Vodovod Korenica d.o.o. Skupština društva opozvala i razriješila dužnosti člana Uprave-Direktora Hrvoja Kukuruzovića te da mu je mandat prestao s danom 24. siječnja 2019.g. Navedenu odluku potpisao je Ante Kovač.

Uvidom u odluku o imenovanju člana Uprave-Direktor društva sukladno članku 424. stavku 1. i članku 441. stavku 1. točki 3. ZTD-a te članku 12. i 17. Izjave o osnivanju društva Vodovod Korenica d.o.o. utvrđeno je da je Skupština društva za člana Uprave-Direktora društva imenovala Anu Rapo kojoj mandat počinje s danom 24. siječnja 2019.g. Navedenu odluku potpisao je Ante Kovač.

Društvo KOMUNALAC d.o.o. je dana 13. veljače 2020.g. odgovorilo na traženje Povjerenstva navodeći da je Ante Kovač imenovan jedinim članom Skupštine trgovačkog društva KOMUNALAC i to Odlukom o razrješenju i imenovanju Skupštine KOMUNALAC d.o.o. koju je donijelo Općinsko vijeće Općine Plitvička Jezera dana 20. srpnja 2017.g. Nadalje, navodi se kako je Skupština društva, temeljem članka 38. Izjave o osnivanju od 13. prosinca 2013.g. donijela Odluku o imenovanju članova Nadzornog odbora kojom su za članove imenovani Marinko Domić, Milan Čorak i Josip Petranović no da sjednica Skupštine nije održana te stoga društvo ne posjeduje zapisnik. Isto tako, navodi se da je dana 24. studenog 2017.g. Odlukom o opozivu-imenovanju razriješena dužnosti člana Uprave-Direktora Danijela Gvojić te je imenovan Mislav Orešković. Navodi se i kako sjednica Skupštine nije održana pa društvo ne posjeduje zapisnik. Nadalje, navodi se da je dana 30. srpnja 2018.g. Odlukom o imenovanju Uprave-Direktora društva imenovan Damir Jakšić. U prilogu očitovanja dostavljene su odluke na koje se društvo u očitovanju poziva.

Uvidom u Odluku o razrješenju i imenovanju Skupštine TD KOMUNALAC d.o.o. Korenica koju je donijelo Općinsko vijeće Općine Plitvička Jezera utvrđeno je da je dana 20. srpnja 2017.g. Boris Luketić razriješen dužnosti člana Skupštine dok je Ante Kovač imenovan jedinim članom Skupštine trgovačkog društva KOMUNALAC d.o.o.

Uvidom u Odluku o razrješenju članova Nadzornog odbora TD KOMUNALAC d.o.o. Korenica od 8. kolovoza 2017.g. razriješeni su članovi Tomislav Užarević, Stipe Poljak i Nikola Kostelac, dok su Odlukom o imenovanju članova Nadzornog odbora od 8. kolovoza 2017.g. za članove imenovani Marinko Domić, Josip Petrović i Milan Čorak. Obje odluke za Skupštinu društva potpisao je Ante Kovač.

Uvidom u odluku o opozivu i imenovanju jedinog člana Uprave-Direktora od 24. studenog 2017.g. člankom 1. razriješena je dužnosti Danijela Gvojić dok je člankom 2. za člana Uprave-Direktora imenovan Mislav Orešković. Navedenu odluku potpisao je Predsjednik Skupštine Ante Kovač. Uvidom u Odluku o opozivu Uprave-Direktora društva od 30. srpnja 2018.g. utvrđeno je da je Skupština društva opozvala i razriješila dužnosti člana Uprave-Direktora Mislava Oreškovića . Odluku je kao Skupština društva potpisao Ante Kovač. Odlukom o imenovanju Uprave-Direktora društva od 30. srpnja 20178.g. Skupština društva članom Uprave-Direktorom društva imenovala je Damira Jakšića. Odluku je kao Skupština društva potpisao Ante Kovač.

Općinsko vijeće Općine Plitvička Jezera odgovorilo je na upit Povjerenstva očitovanjem od 18. ožujka 2020.g. navodeći da je Skupština društva Vodovod Korenica d.o.o. i KOMUNALAC d.o.o. postupajući po aktima o osnivanju i odredbama ZTD-a donijela odluke o imenovanju Nadzornog odbora i članova Uprava društava bez prethodnog prijedloga Općinskog vijeća te da su se na navedeni način imenovali navedeni organi društava od njihova osnivanja. Isto tako, navodi se da su za članove Nadzornog odbora birani članovi vladajuće većine Općinskog vijeća prema koalicijskom sporazumu te da je Općinsko vijeće poslalo dopis trgovačkim društvima u vlasništvu Općine kako bi se izvršilo usklađivanje Izjava o osnivanju s odredbama članka 15. stavka 2. ZSSI-a koji je dopis dostavljen u prilogu očitovanja.

Povjerenstvo ističe kako nije sporno da odredbe Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13., 110/15. i 40/19.,dalje u tekstu: ZTD) propisuju postupak donošenja odluka skupština trgovačkih društava, pa tako i odluka o imenovanjima članova tijela trgovačkih društava. Isto tako nije sporno da prilikom održavanja sjednica skupština svih društava s ograničenom odgovornošću i glavnih skupština dioničkih društava, pa tako i onih u kojima udjele u vlasništvu imaju Republika Hrvatska ili jedinice lokalne i područne (regionalne) samouprave, moraju biti poštivane sve formalnosti prilikom donošenja odluka, kako ih propisuje ZTD, da bi u konačnici ove odluke mogle biti provedene u sudskom registru nadležnog suda. No, specifične procedure koje prethode odlukama skupština o imenovanju članova nadzornih odbora i uprava trgovačkih društava u kojima Republika Hrvatska, odnosno jedinice lokalne i područne (regionalne) samouprave imaju udjele u vlasništvu, a koje su propisane drugim zakonima također je potrebno primjenjivati. Pritom Povjerenstvo nije nadležno niti će u ovom postupku svojom meritornom odlukom utvrđivati jesu li prilikom donošenja predmetnih Odluka od strane dužnosnika pravilno primijenjene odredbe Zakona o lokalnoj i područnoj (regionalnoj) samoupravi. Isto tako Povjerenstvo nije nadležno niti će utvrđivati je li predmetna odluka Skupštine društva donesene sukladno odredbama ZTD-a.

Međutim, Povjerenstvo je kao tijelo nadležno za primjenu ZSSI-a, ujedno nadležno i tumačiti značenje i doseg odredbi toga Zakona.

Povjerenstvo zaključuje da nije sporno da je čelnik izvršne vlasti jedinice lokalne ili regionalne samouprave ovlašten na skupštinama trgovačkih društava u vlasništvu te jedinice glasovati za imenovanje članova nadzornog odbora i uprave, odnosno ukoliko sam predstavlja Skupštinu da je ovlašten donositi odluku o opozivu ili imenovanju člana Uprave ili Nadzornog odbora, ali s tom razlikom da bi njegovu glasovanju na skupštini ili donošenju odluke trebao prethoditi prijedlog predstavničkog tijela iste jedinice lokalne odnosno područne (regionalne) samouprave, kako bi se poštovala odredba članka 15. stavka 2. ZSSI-a.

Slijedom navedenog, iz prikupljenih podataka i dokumentacije Povjerenstvo je steklo saznanja koja upućuju da je dužnosnik Ante Kovač u obnašanju dužnosti općinskog načelnika Općine Plitvička Jezera, počinio moguću povredu članka 15. stavka 2. ZSSI-a, koja proizlazi iz okolnosti da je dužnosnik donio Odluku o imenovanju članova Nadzornog odbora i članova Uprave-Direktora trgovačkih društava Vodovod Korenica d.o.o. i KOMUNALAC d.o.o. kojima je osnivač Općina Plitvička Jezera, a bez prijedloga za imenovanje istih od strane Općinskog vijeća Općine Plitvička Jezera Skupštini navedenog trgovačkog društva.

Stoga je, na temelju članka 39. stavka 1. ZSSI-a, donesena odluka kao u točki I. izreke.

Povjerenstvo napominje kako nije pokrenulo postupak u odnosu na navode iz prijave da je u posljednje vrijeme na prijedlog načelnika Općinsko vijeće donijelo dvije odluke o dizanju kredita za KOMUNALAC u vrijednosti od oko dva milijuna kuna bez suglasnosti Ministarstva financija te da je nedavno vijeće dalo suglasnost i za izvansudsku nagodbu između KOMUNALCA i Vodovoda bez da se zna o čemu se radi budući da navedeno ne upućuje na sukob interesa dužnosnika u smislu ZSSI-a, a odredbama članka 3. ZSSI-a propisano je kako članovi predstavničkih tijela jedinica lokalne i područne (regionalne) samouprave nisu dužnosnici u smislu navedenog Zakona pa se odredbe ZSSI-a na njih ne primjenjuju, niti njihovo postupanje suprotno odredbama ZSSI-a može predstavljati povod za postupak u kojem bi Povjerenstvo utvrđivalo postojanje povrede toga Zakona.

Sukladno članku 39. stavku 3. ZSSI-a, u točki II. izreke poziva se dužnosnik Ante Kovač da, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja koji se odnose na točku I. ove odluke. Poziva se dužnosnik da uz očitovanje Povjerenstvu dostavi i eventualnu daljnju relevantnu dokumentaciju s kojom raspolaže, a kojom će potvrditi svoje navode.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Ante Kovač, elektroničkom poštom
2. Objava na internetskoj stranici Povjerenstva
3. Pismohrana